РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

20 Број: 06-2/208-12

16. октобар 2012. године

Б е о г р а д

ЗАПИСНИК

СЕДМЕ СЕДНИЦЕ ОДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 16. ОКТОБРА 2012. ГОДИНЕ

Седница је почела у 12, 00 часова.

Седницом је председавала Милица Војић Марковић, председник Одбора.

Седници су присуствовали чланови Одбора: Константин Арсеновић, Ивана Динић, Биљана Илић Стошић, Јелена Мијатовић, Јудита Поповић, Александра Томић, Иван Карић и Љубан Панић.

Седници Одбора присуствовали су заменици чланова Одбора: Невена Стојановић (заменик Зорана Васића), Јелена Травар Миљевић (заменик члана Ане Новковић) и Миле Спировски.

Седници нису присуствовали чланови Одбора: Бранислав Блажић, Зоран Васић, Ана Новковић, Оливер Дулић, Дејан Николић, Живојин Станковић и Гордана Чомић.

Седници су присуствовали и Момчило Живковић, директор Агенције за заштиту животне средине, Милица Надеждић, начелник Одељења за мониторинг квалитета вода Агенције за заштиту животне средине, Небојша Вељковић, виши саветник у Одељењу за извештавање Агенције за заштиту животне средине и Синиша Митровић, саветник председника Привредне коморе Србије.

На предлог председника Одбора, Одбор је, једногласно, усвојио следећи

Д н е в н и р е д :

1. Предлог члана Одбора Ивана Карића за организовање јавног слушања на тему: ''Утицај генетички модификованих организама (трансгена) на животну средину и здравље'';
2. Разматрање годишњег извештаја Агенције за заштиту животне средине -резултати испитивања квалитета површинских и подземних вода за 2011. годину;
3. Разно.

Пре преласка на разматрање утврђеног дневног реда, Одбор је, без примедаба, једногласно, усвојио:

- Записник Друге седнице Одбора, одржане 18. септембра 2012. године,

- Записник Треће седнице Одбора одржане 20. септембра 2012. године,

- Записник Четврте седнице Одбора одржане 20. септембра 2012. године,

- Записник Пете седнице Одбора одржане 21. септембра 2012. године и

- Записник Шесте седнице Одбора одржане 22. септембра 2012. године.

Након усвајања ових записника, председник Одбора је предложила да Одбор, у складу са одредбом члана 78. Пословника, донесе Одлуку да се време излагања на седници одбора не ограничава у смислу чл. 75. и 77. Пословника.

С обзиром да је пет чланова Одбора гласало за овај предлог, против није гласао нико, а седам чланова Одбора није гласало, предлог није прихваћен, тако да ће се примењивати одредбе чл. 75. и 77. Пословника.

Прва тачка дневног реда - **Предлог члана Одбора Ивана Карића за организовање јавног слушања на тему: ''Утицај генетички модификованих организама (трансгена) на животну средину и здравље''**

Члан Одбора, Иван Карић, образложио је свој Предлог за организовање Јавног слушања.

У дискусији су учествовали: Александра Томић, Иван Карић, Милица Војић Марковић, Константин Арсеновић и Јудита Поповић.

Александра Томић је изразила задовољство што је иницирано Јавно слушање с овом темом, истакавши при том политички аспект, односно да је предлог потекао од Ивана Карића из странке Зелени Србије, који је за народног посланика изабран на листи ''Избор за бољи живот–Борис Тадић'', при чему се носилац те листе као кандидат за председника Републике Србије изјаснио да се залаже за производњу генетски модификоване хране. Осврнула се на предложени списак учесника и предложила да се образује радна група са циљем да се овај списак прошири, на основу критеријума које би та радна група утврдила. Такође је предложила је да се на јавно слушање позове и Одбор за привреду, регионални развој, трговину, туризам и енергетику, чији је она председник, јер сматра да би требало анимирати већи број народних посланика да узму учешће у овом јавном слушању.

Јудита Поповић предложила да сви чланови Одбора учествују у подношењу предлога листе учесника на Јавном слушању, како би се чула различита мишљења.

Константин Арсеновић је истакао да је рок за добро организовање једног оваквог јавног слушања месец дана.

Иван Карић је нагласио да јавно слушање не треба да буде политички обојено него у интересу свих грађана Србије, а одлуку о организовању јавног слушања доноси Одбор.

Председник Одбора је подсетила да се мора водити рачуна о трошковима у вези са организовањем овог јавног слушања, с обзиром да Народна скупштина нема средстава да надокнади трошкове доласка предложеним учесницима из иностранства, али ни путне трошкове позваним учесницима из Србије.

Што се тиче позивања учесника на ово јавно слушање, предложено је да се, између осталих, позову Одбор за пољопривреду, шумарство и водопривреду, Одбор за здравље и породицу, као и Одбор за привреду, регионални развој, трговину, туризам и енергетику.

На предлог председнице Одбора, Одбор је, једногласно, донео **Одлуку** да организује Јавно слушање на тему: ''Утицај генетички модификованих организама (трансгена) на животну средину и здравље'', које ће бити одржано 13. новембра 2012. године, са почетком у 11 часова, у Малој сали у Дому Народне скупштине.

Одбор је, на предлог председника Одбора, једногласно донео одлуку да сви чланови Одбора, у року од пет дана, доставе секретару Одбора предлоге учесника на јавном слушању.

Председник Одбора најавила је да ће се на наредној седници размотрити пристигли предлози, при чему ће Одбор утврдити листу позваних на јавно слушање.

Друга тачка дневног реда - **Разматрање годишњег извештаја Агенције за заштиту животне средине - Резултати испитивања квалитета површинских и подземних вода за 2011. годину**

Директор Агенције за заштиту животне средине Момчило Живковић, у уводним напоменама, поводом разматрања овог извештаја Агенције, истакао је да је за Извештај о стању животне средине за 2011. годину, који Влада једанпут годишње подноси Народној скупштини, завршен и да ће га Влада ускоро поднети. Једна од основа за израду овог извештаја, који припрема Агенција за заштиту животне средине, су резултати испитивања квалитета површинских и подземних вода, који ће се разматрати на овој седници Одбора.

У дискусији поводом ове тачке дневног реда учествовали: Александра Томић, Милица Војић Марковић, Небојша Вељковић, Константин Арсеновић, Јудита Поповић и Иван Карић.

Александра Томић је поставила питање зашто се одвојено разматра овај део Извештаја о стању животне средине и да ли је Агенцији потребно да се он прихвати за неке даље пројекте. Момчило Живковић је објаснио да су подаци и анализе обухваћени извештајем, који се на овој седници Одбора разматра, основа за израду индикатора за Извештај о стању животне средине у 2011. години.

Председник Одбора појаснила је да је материјал од кога се састоји Извештај о стању животне средине веома обиман, па је, из тог разлога, сматрала да је потребно да се чланови Одбора упознају са стањем у појединим областима које су обухваћене овим извештајем понаособ, како би се на што бољи начин упознали са сваким од елемената које ће бити обухваћени Извештајем о стању животне средине за 2011. годину.

Константин Арсеновић истакао је да, као лаик у овој области, очекује да Агенција изведе одређене закључке о стању животне средине, како би их чланови Одбора боље разумели, уместо што се износе стучни подаци о методологији која је коришћена при изради овог извештаја.

Небојша Вељковић појаснио је да је он креатор Српског индекса квалитета површинских вода, који се заснива на пет описних индикатора којима се степенује квалитет вода: одличан, веома добар, добар, лош и веома лош.

Јудита Поповић је указала на један битан податак који је исказан у овом извештају, а то је да најслабији квалитет имају воде канала и река у Војводини (46% узорака је у категорији веома лош и лош), из којих се наводњавају њиве. Поставила је питање шта је са квалитетом подземних вода, указавши на податак да су подземне воде у Зрењанину пуне арсена. Истакла је и да у извештају нема предлога како променити квалитет вода у Србији.

Момчило Живковић објаснио је да је мониторинг подземних вода веома скуп. Такође је навео да ову врсту података имају јавна предузећа водовод и канализација, али да она ове податке не достављају Агенцији, јер немају обавезу да то чине.

Иван Карић је поставио питање да ли Одбор може да учини нешто да би се јавна предузећа локалних самоуправа обавезала да ове податке достављају Агенцији.

Небојша Вељковић је објаснио да би основ за овакву врсту извештавања Агенције могао да буде предвиђен неким подзаконским актом.

На предлог председника Одбора, Одбор је, једногласно, донео закључак да прихвата **Годишњи извештај Агенције за заштиту животне средине - Резултати испитивања квалитета површинских и подземних вода за 2011. годину.**

Трећа тачка дневног реда – **Разно**

Иван Карић је члановима Одбора скренуо пажљу на чињеницу да су, по шести пут за годину дана, из Института за нуклерне науке Винча и ЈП Нуклеарни објекти Србије, сакупљачи секундарних сировина однели гвоздене ормаре, што је алармантно из безбедносних разлога, због чега би требало тражити обавештење о томе од Института и ЈП Нуклеарни објекти Србије.

Осим тога, Карић је предложио одржавање тематске седнице Одбора о истраживању и експлоатацији никла, која би се могла одржати ван седишта Народне скупштине, у Шумадији. На ову седницу би требало позвати представнике компаније која истражује могућност за експлоатацију, представнике Министарства (који би требало да Одбор информишу о томе докле се стигло са истраживањима), председнике заинтересованих општина, стручњаке Рударско-геолошког факултета, представнике Завода за заштиту природе, представнике Агенције за заштиту животне средине и лекаре, који би изнели своје мишљење на ову тему, односно да би се чули различити ставови.

Милица Војић Марковић је обавестила чланове Одбора да је са Јудитом Поповић и Иваном Карићем учествовала на Округлом столу на тему '' Геолошки истражни радови руде никла у Републици Србији'' на Рударско-геолошком факултету, о чијем су одржавању били обавештени и позвани да присуствују сви чланови Одбора. Председница је информисала Одбор да су том округлом столу присуствовали већином представници Рударско-геолошке струке и представници Србија никла, који су износили мишљење да је у интересу Србије експлоатисање никла, док је она била заговорник супротног мишљења.

Синиша Митровић се захвалио на позиву да у овом сазиву присуствује седницама Одбора као представник Привредне коморе Србије и позвао чланове Одбора да обиђу Привредну комору Србије.

Седница је завршена у 13,25 часова.

СЕКРЕТАР ПРЕДСЕДНИК

Милица Башић Милица Војић Марковић